
A prostitúció bűnügyi vonatkozásai a dualizmus kori Budapesten: Szociális keretek és elkövetői szerepek a városiasodás tükrében

Kutatásomban a dualizmus kori prostitúcióval kapcsolatos bűnügyi statisztikákat vizsgáltam, és a levéltári források feldolgozása során arra kerestem választ, hogy miként kapcsolódott össze a prostitúció és a bűnelkövetés Budapesten a dualizmus időszakában. A kutatásom célja a prostituáltak által elkövetett bűncselekmények típusainak vizsgálatára irányult, amelynek során a Magyar Nemzeti Levéltár és a Budapest Főváros Levéltárának iratanyagaira, a bűnügyi nyilvántartásokra és a fogolytörzskönyvekre támaszkodtam. A kutatásom során kirajzolódott, hogy a prostituáltak leginkább vagyon elleni bűncselekményekben voltak érintettek, amelyben döntő szerepet játszottak a társadalom perifériára szoruló pozíciójukból eredő megélhetési nehézségeik. Az általam elemzett bűnügyi statisztikák azt is kimutatták, hogy a prostituáltak esetében a magzatelhajtás és gyermekgyilkosságok meglepően alacsony számban fordultak elő, de ezzel az is egyértelművé vált, hogy a város agglomerációjában rendkívül magas volt a csecsemő- és gyermekhalálozások száma. Ezen számadatok betudhatóak annak, hogy a kényszerhelyzetbe került anyák gyermekei vidéki, kifejezetten e célra kialakított gyermektelepekre kerültek, „elrejtve” ezáltal sorsukat mind az állami hatóságok, mind a fővárosi lakosság szeme elől.
A kutatásomban feltárt összefüggések, valamint a feldolgozott levéltári források elemzését követően egyértelművé vált számomra, hogy a bűnözés és a prostitúció összefonódása szoros kapcsolatban állt a kéjhölgyek társadalmi megítélésével. A további kutatás és az e területen végzett munka hozzájárulhat ahhoz, hogy a múltbeli problémák és hiányosságok megértésével a városi bűnözés és a gyermekvédelmi rendszer újszerű megvilágításba kerüljön.  



